અગાઉ ‘ક્યોંકિ... સાસ ભી કભી બહૂ થી’, ‘કસૌટી ઝિંદગી કી’, ‘બંદિની’, ‘કુસુમ’, ‘કુમકુમ’, ‘સારથિ’, ‘કોશિશ એક આશા’ જેવી અનેક મેગા હિટ સિરિયલ લખી ચૂકેલા રાજેશ જોષીએ છેલ્લાં આઠ વર્ષમાં ‘જોધા અકબર’, ‘પવિત્ર રિશ્તા’, ‘તેરે લિએ’ અને ‘પરિચય જેવી સિરિયલ ડેવલપ કરી, લખી અને ક્રીએટિવ હેડની ભૂમિકા પણ નિભાવી. આ સિરિયલો ત્રણથી સાત વર્ષ જેટલો સમય ચાલી. નાટકનું ડિરેક્શન શરૂ કર્યું ત્યારે પણ રાજેશ જોષીના હાથમાં નવી ત્રણ મલ્ટિસ્ટારર સિરિયલ અને એક ફિલ્મના રાઇટિંગનું કામ હતું, પણ તેમણે નક્કી કરી લીધું હતું કે પહેલાં હવે નાટક કરવું છે. રાજેશ જોષી કહે છે, ‘નાટકની વિષયવસ્તુ જ એવી છે કે એ સાંભળ્યા પછી મારાથી રહેવાતું નહોતું. ગુજરાતીમાં તો શું, હિન્દી-મરાઠી-અંગ્રેજી ભાષામાં પણ આ પ્રકારનો પ્લે નથી થયો. હું તો ત્યાં સુધી કહીશ કે ઇન્ટરનૅશનલ થિયેટરમાં પણ આ પ્રકારનો પ્લે નહીં થયો હોય.’